ถ่านหินดีรับอานิสงส์ญี่ปุ่นเอเชียกรีนลุ้นขายพุ่ง50%
หุ้นถ่านหินรับอานิสงส์สึนามิญี่ปุ่น ดันความต้องการเพิ่ม
19 ส.ค. 2554

หุ้นถ่านหินรับอานิสงส์สึนามิญี่ปุ่น ดันความต้องการเพิ่ม
นายขจรพงศ์ คำดี กรรมการผู้จัดการ บริษัท เอ็นเนอร์ยี่ เอิร์ธ (EARTH) กล่าวว่า ผลพวงจากโรงไฟฟ้านิวเคลียร์ของญี่ปุ่นระเบิด 3 โรง คาดการณ์ว่าโรงไฟฟ้าถ่านหินจะผลิตไฟฟ้าทดแทนโรงไฟฟ้านิวเคลียร์ที่เหลืออยู่ ส่งผลให้ความต้องการถ่านหินซึ่งเป็นเชื้อเพลิงมีความต้องการเพิ่มขึ้น 
“ขณะนี้ญี่ปุ่นมีความต้องการไฟฟ้าเพิ่มขึ้น หลังจากโรงไฟฟ้านิวเคลียร์ 2 โรงหยุดยาว โรงไฟฟ้าถ่านหินจะต้องผลิตไฟฟ้าป้อนทดแทน จุดนี้เป็นโอกาสดีกับผู้ประกอบการถ่านหินที่จะทำกำไรได้ ถ้ามีปริมาณถ่านหินเพียงพอ ราคาถ่านหินจะเพิ่มขึ้นตามไปด้วย” นายขจรพงศ์ กล่าว
นายขจรพงศ์ กล่าวว่า ความต้องการถ่านหินที่เพิ่มขึ้น กระทบต่อผู้ประกอบการถ่านหินในไทยต้องนำเข้าถ่านหินราคาสูง ขณะที่ปริมาณถ่านหินจากเหมืองไม่เพียงพอ หลังจากประเทศจีนกลายเป็นผู้นำเข้าถ่านหินอันดับ 2 ของโลก
นายพนม ควรสถาพร กรรมการผู้จัดการ บริษัท เอเชีย กรีน เอนเนอจี (AGE) กล่าวว่า ผู้ประกอบการถ่านหินได้รับผลจิตวิทยาจากโรงไฟฟ้านิวเคลียร์ญี่ปุ่นปิด 3 โรง ขณะที่มีการสร้างโรงไฟฟ้าถ่านหินใหม่หลายแห่ง ทำให้ความต้องการถ่านหินเพิ่มขึ้นทุกปี 
“จากนี้โรงไฟฟ้าถ่านหินของญี่ปุ่นต้องเดินเต็มที่ในการผลิตไฟฟ้าทดแทนโรงไฟฟ้านิวเคลียร์ที่มีปัญหาในขณะนี้ ความต้องการถ่านหินจะเพิ่มขึ้นตามด้วย” นายพนม กล่าว
นายพนม ตั้งเป้ายอดขายปีนี้ 4,200 ล้านบาท เติบโต 50% จากปีที่ผ่านมา จากปริมาณความต้องการถ่านหินในจีนเพิ่มขึ้น ด้านราคาหุ้น AGE ปิด 16 บาท เพิ่มขึ้น 0.80 บาท 
นอกจากถ่านหินที่ได้รับผลดีแล้ว คาดว่าอุตสาหกรรมเหล็กจะได้รับผลดีเช่นกัน